คาด กทม. นับคะแนนเสียงประชามติเสร็จไม่ทัน 20.00 น. พบรายงานฉีกบัตร 7 ราย
คาด กทม. นับคะแนนเสียงประชามติเสร็จไม่ทัน 20.00 น. พบรายงานฉีกบัตร 7 ราย
7 ส.ค. 2559

ผู้สื่อข่าวรายงานว่า หลังปิดหีบการลงประชามติ นายสมภพ ระงับทุกข์ ประธานคณะกรรมการการเลือกตั้งประจำกรุงเทพมหานคร (กกต.กทม.) กล่าวว่า ขณะนี้ในพื้นที่กรุงเทพมหานครหน่วยเลือกตั้งจำนวน 6,745 หน่วย ได้ปิดหีบบัตรเรียบร้อยแล้วอยู่ระหว่างการนับบัตรออกเสียงลงประชามติ จากการตรวจสอบพบว่าเมื่อเวลาประมาณ 14.50 น.ในพื้นที่กรุงเทพมหานครมีฝนตกลงมาอย่างหนักทำให้เป็นอุปสรรคในช่วงลงประชามติออกเสียงในช่วงท้ายประชาชนที่ยังไม่ได้ออกมาใช้สิทธิเดินทางค่อนข้างลำบาก รวมทั้งยังเป็นอุปสรรต่อการนับคะแนนในบางหน่วยที่เป็นเต็นท์ ซึ่งอาจจะทำให้การนับคะแนนเป็นไปด้วยความล่าช้าและอาจจะรวบรวมคะแนนเพื่อส่งมายังศูนย์ประสานงานออกเสียงประชามติกรุงเทพมหานครไม่ทันในเวลา 18.00น.
สำหรับระบบการรอรับคะแนนที่ศูนย์ประสานงานออกเสียงประชามติกรุงเทพมหานคร (กทม.) มีความพร้อมมากถึงร้อยละ 100 ขณะนี้อยู่ระหว่างการรอรับผลคะแนนจากสำนักงานเขตทั้ง 50 เขต คาดว่าอาจจะแล้วเสร็จไม่ทันในเวลา 20.00 น.
ขณะที่บรรยากาศการออกมาลงประชามติของประชาชนตลอดทั้งวันเป็นไปด้วยความเรียบร้อย ช่วงบ่ายมีประชาชนเดินทางออกมายังหน่วยลงคะแนนตามที่ต่างๆเพิ่มมากขึ้นโดยคาดว่าการลงประชามติครั้งนี้จะมีผู้ออกมาใช้เสียงเกินกว่าร้อยละ 80 ตามที่มีการคาดการณ์ไว้ ได้รับรายงานว่าในเขตพื้นที่กรุงเทพมหานครมีประชาชนที่ฉีกบัตรเลือกตั้งทั้งหมด 7 ราย ได้แก่เขตบางพลัด 2 ราย เขตบางนา เขตบางซื่อ เขตทุ่งครุ เขตมีนบุรี และเขตพระโขนง เขตละ1 ราย อย่างไรก็ตามเมื่อผลการนับคะแนนอย่างไม่เป็นทางเสร็จสิ้นกกต.กทม.จะประกาศผลอีกครั้ง
 
ที่มา : เว็บไซต์ศูนย์ข่าวแปซิฟิก